ADD ควัก 76 ล้าน ลงทุน “โอริสมา” 20% ต่อยอดธุรกิจ
บอร์ด ADD ไฟเขียวลงทุน “โอริสมา” โดยการรับโอนกิจการทั้งหมดจาก “เวทเธอเรีย เอฟ” พร้อมควัก 76 ล้านบาท สัดส่วน 20% เดินหน้าต่อยอดธุรกิจ
ADD ควัก 76 ล้านบาท ลงทุน “โอริสมา” สัดส่วน 20% เดินหน้าต่อยอดธุรกิจ
28 เม.ย. 2566

บริษัท แอดเทค ฮับ จำกัด (มหาชน) หรือ ADD ระบุว่า ที่ประชุมคณะกรรมการบริษัทฯ เมื่อวันที่ 28 เมษายน 2566 มีมติอนุมัติให้บริษัทเข้าลงทุนใน บริษัท โอริสมา จำกัด (OMH) ด้วยวิธีการรับโอนกิจการทั้งหมดของ บริษัท เวทเธอเรีย เอฟ จำกัด (WTRF) ทั้งนี้ OMH อยู่ระหว่างการปรับโครงสร้างการถือหุ้น โดย ณ วันทำธุรกรรม WTRF จะเข้ามาเป็นผู้ถือหุ้นของ OMH โดยรายละเอียดโครงสร้างการทำธุรกรรม ดังนี้

ทั้งนี้ กิจการทั้งหมดของ WTRF ที่บริษัทจะรับโอนได้แก่ หุ้นใน OMH จำนวน 333,750 หุ้น คิดเป็นร้อยละ 20.00 ของหุ้นทั้งหมดใน OMH โดยมีมูลค่าการลงทุนรวมจำนวน 75,998,212.50 บาท โดยบริษัทจะชำระด้วยเงินสด ทั้งนี้ภายหลังจากการรับโอนกิจการทั้งหมด จะส่งผลให้บริษัทมีสัดส่วนการถือหุ้นใน OMH จำนวน 333,750 หุ้น คิดเป็นสัดส่วนร้อยละ 20.00 ของหุ้นทั้งหมดใน OMH โดยกลุ่มผู้ถือหุ้นเดิมจะยังคงถือหุ้นรวมกันในสัดส่วนร้อยละ 80.00 ของหุ้นทั้งหมดใน OMH
สำหรับ OMH ดำเนินธุรกิจเป็นบริษัทที่ถือหุ้นในบริษัทอื่น (Holding Company) โดยมีบริษัทย่อย 3 บริษัท และบริษัทร่วมอีก 1 บริษัท ได้แก่1) บริษัท โอริสมา เทคโนโลยี จำกัด (ORM) โดย OMH ถือหุ้นร้อยละ99.99ของหุ้นทั้งหมดใน ORM ซึ่ง ORM ประกอบธุรกิจออกแบบและพัฒนาเว็บไซต์ เว็บแอปพลิเคชัน และแอปพลิเคชันบนโทรศัพท์ให้บริการระบบคลาวด์โดยเป็นพันธมิตรกับ AWS Technology อีกทั้งยังให้บริการจดโดเมน และออกใบรับรอง SSL
2.บริษัท แท็กซี่เมล จำกัด (TXM) โดย OMH ถือหุ้นร้อยละ 99.99 ของหุ้นทั้งหมดใน TXM ซึ่ง TXM ประกอบธุรกิจให้บริการระบบจัดส่งอีเมล ข้อความสั้น (SMS) และรายงานวิเคราะห์ผลลัพธ์ของการจัดส่ง รวมถึงระบบการตลาดแบบอัตโนมัติ (Marketing Automation) และระบบจัดการข้อความแชท สำหรับองค์กร (BizChat) เพื่อจัดการและแจกจ่ายข้อความแชทที่มาจากหลากหลายช่องทางให้กับผู้ดูแลระบบจำนวนมากได้
3) บริษัท โนเบล โซลูชั่น 2011 จำกัด (NBL) โดย OMH ถือหุ้นร้อยละ 99.99 ของหุ้นทั้งหมดใน NBL ซึ่ง NBL ประกอบธุรกิจให้บริการระบบบริหารงานบุคคล ซึ่งประกอบไปด้วยระบบบันทึกการทำงานการลา การจ่ายผลตอบแทน การคำนวณเงินเดือน ยื่นประกันสังคม การสั่งจ่ายเงินเข้าบัญชีพนักงานและยังให้บริการพัฒนาระบบเพื่อเชื่อมต่อกับระบบงานภายในของลูกค้าอีกด้วย
4) บริษัท รวยคูณ จำกัด (RKU) โดย OMH ถือหุ้นร้อยละ 43.20 ของหุ้นทั้งหมดใน RKU ซึ่ง RKU ประกอบธุรกิจพัฒนาแอปพลิเคชันคำนวณแผนการเงิน โดยกลุ่มผู้ใช้งานคือที่ปรึกษาทางการเงิน (Financial Advisor) โดยปัจจุบันมีเครื่องมือที่จำหน่ายใน App Store และเว็บไซต์แล้ว 2 แอปพลิเคชันได้แก่ Wealth Me และ iPlan Pro
โดยคณะกรรมการบริษัทได้พิจารณาถึงประโยชน์ในเชิงธุรกิจที่จะได้รับจากการเข้าลงทุนใน OMH รวมถึงการต่อยอดโอกาสทางธุรกิจร่วมกันโดยอาศัยความเชี่ยวชาญของบริษัทและ OMH ร่วมกันในอนาคต และได้พิจารณาถึงข้อดีและความเสี่ยงในด้านต่างๆ แล้ว เห็นว่าการลงทุนดังกล่าวมีความเหมาะสมและจะเป็นประโยชน์แก่บริษัทและผู้ถือหุ้นในอนาคต